b'\n_START_ARTICLE_\nFotosfera\n_START_PARAGRAPH_\nFotosfera (gr\xc4\x8d. \xcf\x86\xe1\xbf\xb6\xcf\x82, \xcf\x86\xcf\x89\xcf\x84\xcf\x8c\xcf\x82 = svjetlo, \xcf\x83\xcf\x86\xce\xb1\xe1\xbf\x96\xcf\x81\xce\xb1 = kugla) je vidljiva povr\xc5\xa1ina zvijezde - sloj ispod kojeg ona postaje mutna za vidljivu svjetlost, a iz kojeg izvire gotovo sva Sun\xc4\x8deva svjetlost. U njoj se apsorbiraju pojedine valne duljine svjetlosti, \xc5\xa1to se s pomo\xc4\x87u spektroskopa mo\xc5\xbee vidjeti u obliku apsorpcijskih spektralnih linije (Fraunhoferove linije)._NEWLINE_Iznad nje nalaze se\xc2\xa0kromosfera i\xc2\xa0korona, odakle se vidljiva svjetlost slobodno \xc5\xa1iri u svemir.\n_START_SECTION_\nSun\xc4\x8deva fotosfera\n_START_PARAGRAPH_\nSun\xc4\x8deva fotosfera ima debljinu od desetak do stotinjak kilometara i ne\xc5\xa1to je vi\xc5\xa1e prozirna od zraka na Zemlji. Promjena u prozirnosti uzrokovana je pove\xc4\x87anjem koncentracije H\xe2\x81\xbb iona koji lako upijaju svjetlost._NEWLINE_Njena temperatura, koja se odre\xc4\x91uje Stefan-Boltzmannovim zakonom,iznosi oko 5500 \xc2\xb0C (5777 K), koncentracija \xc4\x8destica oko 10\xc2\xb2\xc2\xb3/m\xc2\xb3 (oko 0,37\xc2\xa0% vrijednosti standardne atmosfere), a gusto\xc4\x87a oko 0,0002 kg/m\xc2\xb3._NEWLINE__NEWLINE_U 19. stolje\xc4\x87u, kad su se po\xc4\x8dele prou\xc4\x8davati fotosferske spektralne linije, neke linije apsorpcije nisu odgovarale niti jednom poznatom elementu na Zemlji. Na taj na\xc4\x8din prona\xc4\x91en je novi kemijski element, helij._NEWLINE_Na povr\xc5\xa1ini se pojavljuju fotosferske granule, konvencijske \xc4\x87elije uzrokovane vru\xc4\x87im masama plazme koje se di\xc5\xbeu iz dubljih dijelova Sunca. Hlade se radijativno i padaju natrag u dubinu. Granule su razli\xc4\x8ditih veli\xc4\x8dina podijeljenih u dva razreda: granulacije i supergranulacije. Granulacija daje tipi\xc4\x8dan zrnat izgled fotosferi, a same granule su promjera oko 1000 km i traju oko 8 minuta. Kod supergranulacije, granule su promjera do 30000 km, prote\xc5\xbeu se duboko u konvektivnu zonu i traju oko 24 sata._NEWLINE_Izme\xc4\x91u granula vide se svjetle mrlje i fakule, Sun\xc4\x8deve pjege i Sun\xc4\x8deve baklje.'